Убоја се
Владимир Васић 

Убоја се...

Убоја се ломна гора 

Да душманска каква сила 

Не оскрвни, не погази 

Лепу гору дичног створа, —

Убоја се, заплаши се, 

У стену се претворила.

Кршна стена уздиже се, 

Подиже се под облаке, 

Орлови се над њом вију, 

Дични синци стене таке, 

Облаци их тамни крију, 

Јер вр' за њих подижу се.

Стена бира, тражи, купи, 

Све јунаке одабране, 

Кој' не жали за слободу 

И сам живот дати скупи, 

Који тражи да му сване, 

Верно служи своме роду.

За крст часни и за веру 

Који живи и умире, 

Који бојак може бити, 

Да победне венце беру, — 

Са ханџаром кој' се дружи, 

Таквог тражи да је служи.

У душманској који крви 

Љути ханџар пере, купа, 

Ком је мила бојна хука 

И челична ком је рука, 

Напред који само ступа, 

Сече, гази, коље, мрви.

Такве стене у се купи, 

Таквог хоће да је двори, 

Једва шаку таквих скупи, 

Душманом су понајгори, 

Јер скупљени храбри борци 

Наши то су Црногорци.

у Београду

Напомена 

Објављено у часопису Световид, 1861, бр. 46

Извори 

 Владимир Васић: Целокупна дела, Библиотека српских писаца, Издавачко предузеће " Народна просвета, Београд, страна 7-8.

Владимир Васић